Notum sit omnibus quod fratres de Miratorio reddiderunt domui Cluniacensi mediantibus dominis Eraclio Lugdunensi archiepiscopo Apostolice Sedis legato, et Henrico, Wintonensi episcopo, Xlcim milia solidos Lugdunensis monete, pro Xcem Vlltem milibus solidis de quibus domnus papa Cluniacenses ab illis de Miratorio investiri preceperat. Pro omnibus decimis quas Ginniacenses exigebant, dictum est quod fratres de Miratorio LXXta solidos Ledonensis monete eis annuatim persolvant, et pro his de his inter eos pax perpetua permanebit. De pascuis dictum est quod illi de Miratorio pascua in terris Ginniacensibus sine dampno eorum bona fide interveniente habeant. Similiter monachi Ginniacenses de propriis animalibus pascua in terris de Miratorio habeant. Si quis etiam Ginniacensis aut ab ecclesia illa egressus vel alius quispiam potestati eorum subditus, illis de Miratorio dampna vel injurias inferret, ipse prior Ginniacensis et alii fratres illum ad restitutionem dampnorum vel injuriarium bona fide compellerent. Si vero malefactor ille penitus a potestate Ginniacensium recederet et postea aliquis hominum suorum tam clericorum quam laicorum eundem suscipere vel ipsi auxilium prebere seu eciam consulere causa malignandi reperiretur, prior Ginniacensis cum aliis fratribus receptatorem vel consiliatorem illum ad restituenda dampna cohercerent. Postquam etiam a potestate eorum foret penitus egressus domini archiepiscopus Lugdunesis, episcopus Wintonensis, abbas Cluniacensis, prior Ginniacensis et sui ipsum graviter bona fide usque ad satisfactionem persequerentur. Similiter ille de Miratorio Ginniacensibus de suis facient. De terris vel querelis quas Ginniacenses et fratres de Miratorio habent inter se, dictum est quod attestatione bonorum virorum si fieri possit, conveniant, ut ibi unusquisque jus suum recipiat. Si autem inter se in aliquo convenire non possint, ante dominos Lugdunensem archiepiscopum et Henricum Wintonensem episcopum ad terminandam querelam remeent. Hoc itaque totum tam Cluniacensis conventus quam Ginniacensis necnon et Miratorii laudaverunt, et fieri concesserunt. Factum est etiam laudantibus et confirmantibus dominis E. Lugdunensi archiepiscopo apostolice sedis legato, et Henrico Wintonensi episcopo, et Petro Cluniacensi et E. Miratorii abbatibus, et G. priore Ginniacensi, quod et omnium sigilla presenti carte inserta declarant. Hec autem facta sunt anno ab Incarnatione Domini Mo Co quinquagesimo quinto sexto nonas martii, confirmata in capitulo Cluniacensi.